ENUKPLAKPLA 12
Lé àwɛ ate gogo Mawuɔ?
1. Gbedoɖawo pleŋ Mawu ɖonɔ toa?
Mawu yɔkɔ amɛshiamɛ le nɔnɔmɛ ɖekpokpui mɛ mɔ wole te gogo ye to gbedodoɖa ji. (Ehajiji Wema 65:2) Ganŋke, déɖonɔ to gbedoɖawo pleŋ o. Le kpɔwɛ mɛ, ŋsu ci yí venɔ xomɛ do ashiɛ axe mɔ nɔ yigbedoɖawo. (1 Piɛ 3:7) Gbesɔ wuɔ, hwecinu yí Izraɛliviwo sɔ nuvɔnwawa ɖo dɔɔ, Mawu gbe mɔ yedase wowo gbedoɖawo o. Eze petii mɔ gbedodoɖa nyi mɔnukpɔkpɔ vevi ɖeka. Ele ahan gan, Mawu atɛnŋ ase mɛciwo yí wa nuvɔn ganganwo gbedodoɖa nɔ wotrɔ jimɛ.—Hlɛn Ezai 1:15; 55:7.
2. Lé mìado gbeɖaɖa doɔ?
Mìwo sɛnsɛn kpaxwe ɖe yí gbedoɖa nyi, eyi taɖo enyi Yehowa mìwo Watɔ ɖekɛ kpaŋ mìado gbeɖaɖa nɔ. (Matie 4:10; 6:9) Ci mìdele blebuɔ, ele mɔ mìado gbeɖaɖa to Yesu ŋkɔ mɛ, ɖoɔ éku do mìwo nuvɔnwo ta. (Ӡan 14:6) Yehowa deji mɔ mìale gbedoɖawo do susumɛ anukɔ alo ahlɛnkɔ le wema ji o. Éji mɔ mìwo le nu mìwo jimɛ nyɔwo koɖo mìwo seselelanmɛwo nɔ ye to gbedoɖa ji.—Hlɛn Matie 6:7; Filipitɔwo 4:6, 7.
Mìwo Watɔ senɔ susumɛ gbedoɖawo. (1 Samiɛli 1:12, 13) Éyɔkɔ mì mɔ mìwo le do gbeɖaɖa nɔ ye le nɔnɔmɛ ɖeshiaɖe mɛ, shigbe mɔ tɔtɔmɛ koɖo vɔvɔnu nɔ ŋkeke, enuɖuɖu hwenu koɖo nɔ mìle cukaɖawo mɛ.—Hlɛn Ehajiji Wema 55:23; Matie 15:36.
3. Nyi yí taɖo Kristotɔwo bɔnɔ do juɔ?
Ate gogo Mawu defa o, ɖoɔ mìle agbe le dodomɛ nɔ mɛciwo yí dexɔ Mawu ji se o, yí gbegbanɔli yigbeɖu ci yí nyi mɔ yeahɛn fafa va nyigban ji. (2 Timɔte 3:1, 4; 2 Piɛ 3:3, 13) Eyi taɖo mìӡan kpedonu haxɔsetɔwo tɔ yí wowo can ӡan mìwo tɔ.—Hlɛn Ebretɔwo 10:24, 25.
Eju nɔnɔ koɖo mɛciwo yí lɔn Mawu akpedo mì nu mìate gogwi. Yehowa Kunuɖetɔwo bɔbɔwo nyi emɔ nywi ci ji mìato ado ŋsɛn mìwo xɔse to mɛbuwo tɔ ji.—Hlɛn Rɔmatɔwo 1:11, 12.
4. Lé àwɛ ate gogo Mawuɔ?
Àtɛnŋ ate gogo Yehowa nɔ èyinɔ susumɛ so enu ciwo èkplanɔ so yinyɔ mɛ nu. Bunɔ tamɛ kpɔ so yidɔwawawo, yiɖaŋɖoɖowo koɖo yigbeɖuwo nu. Susumɛyiyi koɖo gbedodoɖa nanɔ mìkpɔnɔ jijɔ so jimɛ do Mawu lɔnlɔn koɖo yinunya nu.—Hlɛn Ӡosue 1:8; Ehajiji Wema 1:1-3.
Àtɛnŋ ate gogo Mawu nɔ èkandoji yí gbexɔɛ ji se. Vɔ, shigbe le hanci enu leagbuwo ӡan enuɖuɖu nɛɔ, ahanke eӡan mɔ woadonɔ ŋsɛn xɔse nɛ. Àtɛnŋ ado ŋsɛn ao xɔse nɔ ètrɔ yí bunɔ tamɛ kpɔ so enu ciwo ji ao xɔse nɔte do nu.—Hlɛn Matie 4:4; Ebretɔwo 11:1, 6.
5. Nyɔna ciwo àkpɔ nɔ ète gogo Mawuɔ?
Yehowa sɔnɔ eɖe le mɛ nɔ mɛciwo yí luiin. Écɔnnɔ ashi wo ji so enushianu ci yí atɛnŋ adahɛn wowo xɔse koɖo wowo gbemavɔ mɔkpɔkpɔ mɛ. (Ehajiji Wema 91:1, 2, 7-10) Éɖonɔ afɔ afɔta nɔ mì so enu ciwo yí atɛnŋ agble nu le mìwo lanmɛsɛn koɖo mìwo jijɔkpɔkpɔ nu. Yehowa kplanɔ agbenɔnɔ mɔ nywitɔ mì.—Hlɛn Ehajiji Wema 73:27, 28; Ӡaki 4:4, 8.
Kpla enu Sugbɔ doji
BIBLA NUKPLAKPLA TOTO
Nyi yí taɖo Woakpla Biblaɔ?
Bibla na ɖoŋci nɔ agbemɛ nyɔbiɔse veviwo nɔ amɛ linlɔn nɛniɖe le xexeɛ pleŋ mɛ. Àji mɔ yeanɔ womɛa?
fon_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn fon_Latn ewe_Latn ewe_Latn ewe_Latn ewe_Latn